Oficialusis leidinys L 073 , 22/03/2000 p. 0009 - 0012



Komisijos reglamentas (EB) Nr. 609/2000 2000 m. kovo 21 d. iš dalies pakeičiantis Reglamentą (EB) Nr. 3298/94, nustatantį išsamias priemones dėl tranzito teisių sistemos (ekologinių taškų) per Austriją vykstančioms sunkiasvorėms transporto priemonėms (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į Austrijos, Suomijos ir Švedijos stojimo aktą, ypač į jo 11 straipsnio 6 dalį ir 9 protokolo 4 priedą, kadangi: (1) Pagal Austrijoje galiojančius Europos transporto ministrų konferencijos leidimus turėtų būti leidžiama laisvai vykti per ją tranzitu. (2) Būtinos aiškios taisyklės, pagal kurias ekologinių taškų knygeles būtų galima panaikinti. Panaudotos ekologinių taškų knygelės yra reikalingos statistikai. (3) Elektroninius ekologinius taškus optimaliausiu būdu galima panaudoti tuomet, jeigu jie paskirstomi keletą kartų per metus. (4) Transporto priemonė, kuri visą krovinį iškrauna arba jį pasikrauna Austrijoje, neatsižvelgiant į maršrutą, kuriuo ji įvažiuoja į Austriją ir iš jos išvažiuoja, turėtų būti laikoma dvišalį reisą atliekančia transporto priemone ir dėl to iš jos neturėtų būti reikalaujama atsiskaityti ekologiniais taškais. (5) Įgyvendinant susitarimą, pagal kurį 40 tonų sveriantiems sunkvežimiams leidžiama vykti tranzitu per Šveicariją, bus sumažintas sunkvežimių, kurie vyksta tranzitu per Austriją, skaičius. Atsižvelgiant į geografinę Italijos ir Graikijos padėtį, sunkvežimiai, vykstantys į šias šalis ir iš jų, tebeturės vykti tranzitu per Austriją. Graikijai ir Italijai turėtų būti teikiama pirmenybė, kai kalbama apie nepanaudotus ekologinius taškus, kurie yra sugrąžinti Komisijai. (6) Komisijos reglamentas (EB) Nr. 3298/94 [1], su pakeitimais, padarytais Reglamentu (EB) Nr. 1524/96 [2], turėtų būti atitinkamai iš dalies pakeista. (7) Šiame reglamente numatytos priemonės atitinka pagal 9 protokolo 16 straipsnį įkurto komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 3298/94 pakeičiamas taip: 1. 1 straipsnyje įterpiama tokia 1a dalis: "1a. Tranzitiniams reisams, kuriais vykstama esant aplinkybėms, išvardytoms C priede, arba pagal Austrijoje galiojančius Europos transporto ministrų konferencijos leidimus, turėtų būti netaikomos ekologinių taškų sistemos nuostatos." 2. 2 straipsnio 1 dalis pakeičiama taip: "1. Jeigu transporto priemonė nenaudoja ekologinių taškų plokštelės, prie ekologinių taškų knygelės pritvirtinamas privalomas ekologinių taškų skaičius ir ta ekologinių taškų knygelė yra panaikinama. Ekologinių taškų knygelė panaikinama vienu iš šių būdų: a) ekologinių taškų knygelė dedama į ekologinių taškų knygelių antspaudavimo įtaisą ir ant jos dedamas antspaudas; b) ekologinių taškų knygelę antspauduoja Austrijos pasienio kontrolės institucijos, kai transporto priemonė įvažiuoja į Austriją; c) ekologinių taškų knygelę antspauduoja ir įrašo datą nacionalinės vežėjo institucijos iki jam įvažiuojant į Austrijos teritoriją; d) ekologinių taškų knygelę antspauduoja tarnyba, kurioje parengiamos naudoti ekologinių taškų plokštelės. Austrijos pasienio užkardos, kurios turi ekologinių taškų knygeles antspauduojančius mechanizmus, išvardyti H priede. Užpildytos ekologinių taškų knygelės pirmą puslapį statistikai paima Austrijos institucijos arba vėliau kompetentingos institucijos per tris mėnesius nuo reiso pabaigos grąžina jas Austrijos institucijoms. Tokiu būdu surinkti statistikos duomenys padeda Komisijai pateikti kokį nors pasiūlymą dėl ekologinių taškų rezervo paskirstymo." 3. 5 straipsnio 5 dalyje pridedamas toks d punktas: "d) arba ekologinių taškų knygelė nebuvo anuliuota pagal 2 straipsnio 1 dalyje nustatytą tvarką." 4. 6 straipsnyje pridedama tokia 3 dalis: "3. Elektroniniai ekologiniai taškai valstybėms narėms kiekvienais metais pateikiami trimis vienodo dydžio dalimis: pirmoji dalis — iki ankstesnių metų lapkričio 1 d., antroji — iki kovo 1 d. ir trečioji dalis — iki liepos 1 d." 5. 14 straipsnis pakeičiamas tokiu straipsniu: "14 straipsnis Laikoma, kad už reisą neturi būti imami ekologiniai taškai, jeigu transporto priemonė visą savo krovinį pasikrauna arba jį iškrauna Austrijoje ir jeigu transporto priemonėje, neatsižvelgiant į maršrutą, kuriuo ji įvažiavo ar išvažiavo iš Austrijos, yra tinkami dokumentai, įrodantys, kad ji krovinį pasikrovė arba iškrovė Austrijoje." 6. E priedas pakeičiamas tekstu, nurodytu šio reglamento I priede. 7. Pridedamas H priedas, nurodytas šio reglamento II priede. 2 straipsnis Šis reglamentas įsigalioja 20 dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. kovo 21 d. Komisijos vardu Loyola De Palacio Pirmininko pavaduotojas [1] OL L 341, 1994 12 30, p. 20. [2] OL L 190, 1996 7 31, p. 13. -------------------------------------------------- I PRIEDAS " E PRIEDAS EKOLOGINIŲ TAŠKŲ PASKIRSTYMO KRITERIJAI Speciali Graikijos ir Italijos padėtis Pagal pirmumo teisę Bendrijos rezervo viso ekologinių taškų skaičiaus 3,34 %, atitinkantys 4874 vienetus, nurodytus D priede, skiriami Italijai ir 576 vienetai, nurodyti D priede, skiriami Graikijai. Be to, imamasi visų būtinų veiksmų užtikrinti, kad Graikijai skiriant ekologinių taškų dalį būtų deramai atsižvelgta į Graikijos poreikius. Vokietijos susivienijimo rezultatai Be to, ekologinių taškų dalis, atitinkanti 6444 vienetus, nurodytus D priede, iš Bendrijos rezervo skiriama Vokietijai. Austrijos grąžintų ekologinių taškų perskirstymas Visi ekologiniai taškai, kuriuos Austrija sugrąžina Komisijai perskirstyti, valstybėms narėms, prašančioms papildomų ekologinių taškų, perskirstomi proporcingai pagal valstybėse narėse įregistruotas sunkiasvores transporto priemones, kurios naudojosi "Rollende Landstraße" Austrijoje. Kai įsigalios Europos bendrijos ir Šveicarijos konfederacijos sutartis dėl krovinių ir keleivių vežimo geležinkelio ir kelių transportu, Austrijos grąžinti ekologiniai taškai bus skirstomi taip: 30 % ekologinių taškų, kuriuos Austrija grąžino perskirstyti Komisijai, pagal pirmumo teisę skiriami Graikijai ir 30 % 5 skiriami Italijai. Kiti Austrijos grąžinti ekologiniai taškai valstybėms narėms, prašančioms papildomų ekologinių taškų, paskirstomi proporcingai pagal valstybėse narėse įregistruotas sunkiasvores transporto priemones, kurios naudojosi "Rollende Landstraße" Austrijoje. Valstybėms narėms paskirtų ekologinių taškų skaičius, valstybių narių faktiškai panaudotų ekologinių taškų skaičius ir vidutiniai NOx dydžiai taikomi tranzitu iš valstybių narių vykstančioms transporto priemonėms. Likusieji ekologiniai taškai valstybėms narėms, prašančioms papildomų ekologinių taškų, paskirstomi proporcingai pagal koeficientą, kuris kiekvienai valstybei narei nustatomas taip: - ekologinių taškų skaičius, kuris laikomas privalomu ir kuris gaunamas remiantis naujausiais Austrijos pateiktais statistikos duomenimis, - dauginamas iš valstybei narei paskirtų ekologinių taškų dalies, kurią ta valstybė narė faktiškai sunaudojo per ankstesnius metus, - dauginamas iš naujausio tranzitu iš valstybės narės vykstančių transporto priemonių vidutinio NOx dydžio, išreikšto procentais nuo tiems metams nustatyto planuojamo skaičiaus. " -------------------------------------------------- II PRIEDAS " H PRIEDAS Austrijos pasienio užkardos, kuriose yra ekologinių taškų knygeles antspauduojantys mechanizmai Achenkirch Arnoldstein Braunau Brennerpaß Ehrwald Hangendenstein Hörbranz Kiefersfelden Musau Nauders Neuhaus Pinswang Reit im Winkel Saalbrücke Scharnitz Schleching Sillian Springen Suben Steinpaß Walserberg Wegscheid " --------------------------------------------------